Tirsdag formiddag klokken 10.45 modtog Nordjyllands Politi anmeldelse om et væbnet røveri mod Sparekassen Vendsyssel i Sindal. En ung mand, bevæbnet med kniv, truede personalet i banken til at udlvere kontanter fra kassen, og løb efterfølgende fra stedet i retning mod Frederikshavnsvej og efterfølgende i ukendt retning. Røveren beskrives som cirka 18 år, 170 centimeter høj og slank. Han var iført en mørk jakke, hvor der på ryggen er to tværgående, cirka 10 centimeter høje striber. Den ene stribe er rød, og den anden er hvid. Nordjyllands Politi søger vidner, der har set noget op til eller efter røveriet. Politiet kan kontaktes på telefon 114. Det er ikke mere end tre måneder siden, Sparekassen Vendsyssel i Sindal sidst blev udsat for røveri. Signalementet af røveren lød dengang således: Mand på mellem 18 og 20 år, 175 centimeter høj og almindelig af bygning. Han var iført en sort jakke med en firkantet aftegning med lys streg på venstre side af brystet, lysegrå eller lyseblå bukser og mørke sko. Han var derudover iført en sort fullface styrthjelm. Den unge røver stak i februar af fra stedet på en knallert.

Referat:
Sparekassen Vendsyssel i Sindal blev tirsdag formiddag udsat for væbnet røveri. Nordjyllands Politi søger vidner.